Foto: Anita Bukljaš/Index



KADA vidite kako Josip Klemm razgovara i pogađa se s policijom, onda shvatite koliko je ministar unutarnjih poslova Ranko Ostojić, kukavica i općenito, kako bi narod rekao, pizdun. Upravo tim i takvim riječima. I ministar će, vjerujem, kako je iz Splita kao i vaš autor, znati dobro što znači riječ pizdun u dalmatinskom žargonu. Za ostale – nema veze sa seksizmom.

Država smije imati samo jednu vlast

U državi smije postojati samo jedna i jedina vlast. Inače imamo karikaturu od države, a karikature od države je Somalija gdje lijep dio teritorija nadziru doslovno pirati. U nekom manjoj mjeri karikatura od države je BIH, gdje Visoki predstavnik može dopisom promijeniti zakon, pa i Srbija, koja glumata neku suverenost na Kosovu.

Međutim, ova subota je pokazala kako Hrvatska jest, ili barem postaje karikatura od države. Jer, ako uz vlast postoji druga vlast – onda nema suverene države, onda nema uređene države, ona nema onoga što bi moderna država trebala predstavljati – suverenu organizaciju, gdje one koje nas vode biramo svake četiri godine. I gdje ti onda upravljaju onim što zovemo monopol fizičke sile – vojskom i policijom. Jer ako nema monopola fizičke sile – onda nemamo državu, već jednu ili više paralelnih država ili paradržava. Pa tko jači, taj tlači!

Ono što smo danas vidjeli - da Josip Klemm, jedan od vođa prosvjednika, uredno s policijom dogovara gdje će tko ići prosvjedovati, gdje će se kretati, kako doći do zgrade gdje stanuje premijer– a policija ga uredno sluša, znak je da postoji paralelni sustav vlasti.

Ministar u mišjoj rupi

Znak je, ono što se događalo u subotu po Zagrebu, da ministar Ranko Ostojić jednostavno ne radi svoj posao, da se kukavički uvukao u rupu zvanu ured i da izviruje iz nje samo kada treba doći pokupiti plaćicu koju mu dajemo da bude ministar.

Ministar policije, danas na ulici, bio je Josip Klemm! I nije da mu nije išlo! Čovjek je bio sasvim uredan, bez dizanja glasa, vidi se dobar organizator. Klemm bi čak i fizički prošao kao glumac akcijskog filma, ima i onaj pogled policijskog šefa – i s njime u biti nema nikakvih problema. Problem je u tome što policija čini se sluša Klemma, a ne vladinog ministra, koji je valjda došao na funkciju u Zagreb kako bi uživao u finoj fotelji i velikom voznom parku koje MJP ima. I pokazivao se na paradama i drugim lijepim mjestima.

Ranko Ostojić je došao za ministra želeći valjda biti kao zapovjednik Eric Lassard iz serijala Policijska akademija (kako je 100x repriziran – sjetiti ćete se – dobroćudan šef Policijske akademije koji se uglavnom bavi svojom zlatnom ribicom). No, ovdje treba raditi. I plaću ministra zaraditi. A Ostojić ne da ne radi, već je Klemmu pustio da bude ministar.

Tekst se nastavlja ispod oglasa

Da se razumijemo, odlazak bilo kojih prosvjednika do nekoga kući, gdje se čovjeku nalazi i obitelj i djeca je ispod svake razine – kao što to bilo i prije par godina kada su se obilazili HDZ-ovi dužnosnici. No, ovog puta to ima još jednu dodatnu komponentu. Imamo zapovjedni nered na ulicama glavnog grada.

Ministar Ranko Ostojić dozvolio je da imamo šatordžije, da imamo antišatordžije, da imamo antiantišatorodžije koji su protiv antišatordžija i sve liči na dobar skeč Monty Pythona, osim što bi netko mogao dobiti po glavi. Koliko još razina prosvjeda i prosvjednika trebamo da bi stvari otišle izvan kontrole i da dođe do krvavih glava? A nadležni ministar će se onda na Fejsu svađati tko je kriv (jer na Fejsu je, za razliku od stvarnog života, vrlo aktivan).

Ministar Ranko Ostojić jednostavno je – nesposoban. Nula. Nepostojeći. On jučer jednostavno kao ministar nije postojao, već je ministar bio Josip Klemm. Štoviše, i neloš, prošlo je ovaj puta sve u redu.

Vlada ima problem, ne Klemm

U demokratskoj državi ministra bi ipak trebala birati saborska većina, a ne da se nameće na ulici, kao što je to Josip Klemm učinio. No, u biti to nije Klemmov problem osobno, to je problem SDP-a. I njihovog odabira ministra.

Da netko od nas na bilo kojim prosvjedima dođe šefu policijske jedinice, počne dijeliti savjete što i kako treba, a policija uredno sluša – to nije naš problem. Štoviše, bili bismo face. To, da policija sluša nekog drugog osim svojih šefova je problem onih koji su toj policiji formalno nadređeni, a skrili su se pred ova tri prosvjeda u mišju rupu.

Što se tiče dakle Ranka Ostojića, nepostojećeg, nultog ministra ove otužne Vlade, čovjek je vjerujem kao osoba super, ima i uspjeha u životu, dragovoljac je Domovinskog rata, dugo bio član Saveza izviđača, a to su redom dobri ljudi – no kao ministar jednostavno ne postoji. Ne upravlja. A prima plaću. Prima plaću nas, poreznih obveznika, za posao koji jednostavno ne obavlja, a to je kukavički i bezveze. Jednostavno to znači biti ministar niškoristi.

Ukratko, Ranko, prestani trošiti naše pare na posao koji očigledno ne radiš i vrati se doma. Jer, jučer te Klemm uredno zamijenio na tvom mjestu, a to je tvoj, ne Klemmov problem. Kao osoba vjerujemo da si super, kao ministar – pokazao si se kao pizdun i takvog ministra jednostavno ne trebamo. A ako se ovo nastavi, početi ćemo i vikati: "Ranko, vrati novce, jer plaću nisi zaslužio!"